27.1.2023
MT
Il-Ġurnal Uffiċjali tal-Unjoni Ewropea
C 32/93 Il-Ħamis 23 ta’ Ġunju 2022
61.
Jilqa' d-dikjarazzjoni maqbula mil-laqgħa tal-mexxejja tal-gvernijiet lokali u reġjonali tal-Istati Membri tal-UA u tal-UE fil-15 ta' Frar 2022 fi Brussell, li enfasizzat fost l-oħrajn li mingħajr l-involviment tal-gvernijiet lokali u reġjonali, 65 % tal-169 mira li jirfdu l-SDGs mhux se jintlaħqu;
62.
Jilqa' l-ftehim tal-Kunsill tal-Ministri tal-AfCFTA dwar ir-regoli komuni tal-oriġini għall-blokk għal 87,7 % tal-merkanzija jew 3 800 linja tariffarja koperti mill-AfCFTA; jistieden lill-Kummissjoni Ewropea tarmonizza r-regoli tal-oriġini u tiżviluppa proposta għal regoli ta' oriġini unifikati għall-kummerċ mal-pajjiżi Afrikani kollha, abbażi tar-regoli maqbula reċentement fl-AfCFTA, biex jissostitwixxu t-taħlita ta' regoli ta' oriġini fid-diversi ftehimiet u arranġamenti kummerċjali tal-UE mar-reġjuni u l-pajjiżi Afrikani; huwa konvint li dan ikun ukoll ta' benefiċċju għall-kumpaniji u l-awtoritajiet doganali tal-UE; jistieden lill-Kummissjoni tesplora aktar possibilitajiet u miżuri biex issaħħaħ ir-rabtiet u s-sinerġiji bejn id-diversi arranġamenti kummerċjali tal-UE mal-pajjiżi Afrikani u l-AfCFTA; jilqa' l-għan tal-AfCFTA li ttejjeb id-differenzjazzjoni reġjonali u l-espansjoni u l-interkonnessjoni tas-sistemi tal-infrastruttura; jistieden lill-UE tinvolvi ruħha mas-Segretarjat tal-AfCFTA biex tavvanza l-bini tal-kapaċità u l-appoġġ tekniku għall-implimentazzjoni tal-AfCFTA;
63.
Jilqa' l-fatt li f'Novembru 2021, il-BEI fetaħ l-ewwel ċentru tiegħu fl-Afrika, fil-kapitali tal-Kenja Najrobi;
64.
Japprezza l-inizjattiva mill-Kunsill u l-Kummissjoni li jorganizzaw l-ewwel Ġimgħa tal-Afrika u l-Ewropa, li saret fi Frar 2022 fi Brussell; jilqa' l-ħidma produttiva ta' diversi eluf ta' rappreżentanti minn organizzazzjonijiet taż-żgħażagħ, organizzazzjonijiet tas-soċjetà ċivili, awtoritajiet lokali, is-settur kulturali u s-settur tan-negozju; jenfasizza li involviment aħjar tal-UE maż-żgħażagħ Afrikani u mad-dijaspora Afrikana fl-UE jista' jtejjeb strutturalment ir-relazzjoni bejn l-UE u l-Afrika fuq żmien fit-tul; jiddispjaċih, f'dan il-kuntest, li l-Parlament Ewropew ma kienx aktar involut u li l-avvenimenti seħħew matul il-ġimgħa tal-plenarja tal-Parlament fi Strasburgu, u jenfasizza l-importanza tal-promozzjoni, qabel l-inizjattivi li jmiss, ta' kooperazzjoni akbar bejn il-partijiet ikkonċernati kollha, inklużi l-organizzazzjonijiet tan-negozju; jistieden lill-Kummissjoni torganizza l-Ġimgħa Afrika-Ewropa fuq bażi annwali, u tinkludi liż-żgħażagħ, speċjalment lin-nisa u l-bniet, fid-diskussjonijiet organizzati matul il-Ġimgħa Afrika-Ewropa;
65.
Jistieden lill-Kummissjoni tiffoka l-edizzjonijiet futuri tas-Summit tan-Negozju bejn l-UE u l-Afrika fuq il-potenzjal li l-alternattivi ta' produzzjoni ekonomika u sostenibbli lokali, bħall-prodotti organiċi u ta' kummerċ ġust, il-kooperattivi tal-bdiewa fuq skala żgħira u l-partijiet ikkonċernati tal-ekonomija soċjali, jista' jkollhom fil-bini ta' sħubija kummerċjali aktar sostenibbli u ġusta bejn l-Afrika u l-UE;
66.
Jenfasizza l-ħtieġa li jiżdied l-involviment tal-partijiet ikkonċernati, b'mod partikolari l-assoċjazzjonijiet tan-negozju tal-SMEs mill-kontinent Afrikan kollu u organizzazzjonijiet tas-soċjetà ċivili dejjem aktar importanti kemm mill-UE kif ukoll mill-UA, fid-dibattiti li jistabbilixxu d-dimensjoni l-ġdida tal-kummerċ, l-investiment u l-kooperazzjoni ekonomika, li hija mmirata lejn relazzjonijiet ġusti u etiċi;
67.
Jinnota li n-networks tat-trasport huma faċilitaturi kritiċi tal-kummerċ u l-ekonomiji prosperi; jisħaq fuq il-ħtieġa li ż-żoni rurali u urbani Afrikani jiġu konnessi aħjar biex tiġi żgurata interkonnettività akbar fi ħdan il-pajjiżi Afrikani u l-kontinent Afrikan; jenfasizza li l-proposti ta' Tim Ewropa għat-twettiq ta' proġetti infrastrutturali jridu jibnu fuq il-ħtiġijiet identifikati mill-UA fil-Programm għall-Iżvilupp tal-Infrastruttura għall-Afrika; jitlob, f'dan ir-rigward, li l-partijiet interessati lokali u reġjonali jkunu involuti fil-proċess tat-teħid tad-deċiżjonijiet dwar in-natura u l-volum tal-proġetti infrastrutturali; ifakkar il-fatt li madwar 53 % tat-toroq fl-Afrika mhumiex pavimentati u huma iżolati miċ-ċentri tal-kummerċ, u li inqas minn nofs il-popolazzjoni fiż-żoni rurali għandha aċċess għal toroq funzjonali s-sena kollha, li juri l-ħtieġa li jsir investiment mhux biss fi proġetti emblematiċi; jitlob ukoll investimenti fil-loġistika tal-katina tat-tkessiħ u f'faċilitajiet moderni ta' ħżin u loġistika mtejba b'mod ġenerali bejn il-postijiet ta' produzzjoni u ta' konsum li jippermettu lill-bdiewa jwasslu l-prodotti agrikoli tagħhom fuq ċerti distanzi, anke minħabba l-urbanizzazzjoni rapida tal-Afrika, u b'hekk jikkontribwixxu biex tintemm l-insigurtà tal-ikel; jinnota li network tat-trasport li jiffunzjona u investimenti fi proġetti infrastrutturali jistgħu jikkontribwixxu għall-iżvilupp tal-ekonomiji Afrikani; jistieden lill-Kummissjoni Ewropea tiffaċilita l-investiment fi proġetti infrastrutturali Afrikani permezz tal-istrumenti kummerċjali u ta' investiment tagħha għall-Afrika;
68.
Jinkoraġġixxi dibattitu wiesa' bil-għan li jiġu kkunsidrati mill-ġdid il-mudelli u l-pjanijiet biex tiġi żviluppata l-infrastruttura u biex jiġu identifikati mudelli ta' mobilità alternattivi u soluzzjonijiet ta' mobilità moderni għas-seklu 21 għal kulħadd fir-reġjuni kif ukoll madwar il-kontinent, abbażi tat-tagħlimiet meħuda fl-UE u f'pajjiżi industrijalizzati oħra, sabiex jiġu evitati l-iżbalji li saru hemmhekk;